

**H O T Ă R Â R E**

**privind darea în folosință gratuită a unei părți din imobilul–teren-**

**situat în Municipiul Cluj-Napoca str. Borhanciului, în vederea organizării**

**de competiții sportive**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 122 din 20.06.2023 privind darea în folosință gratuită a unei părți din imobilul–teren- situat în Municipiul Cluj-Napoca str. Borhanciului, în vederea organizării de competiții sportive, propus de Președintele Consiliului Județean Cluj, domnul Alin Tișe, care este însoţit de Referatul de aprobare cu nr. 24673/19.06.2023; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 24673/19.06.2023şi de Avizul cu nr. 24673 din 22.06.2023 adoptat de Comisia de specialitate nr. 4, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ținând cont de adresa Federației Române de Baseball și Softball cu nr. 136/14.06.2023 înregistrată la Consiliul Județean Cluj cu nr. 24673/16.06.2023;

Luând în considerare dispozițiile:

* art. 2, ale ale art. 58 alin. (1) și (3), ale art. 59 și ale art. 61 - 62 din Legea privind normele de tehnică legislativă pentru elaborarea actelor normative nr. 24/2000, republicată, cu modificările şi completările ulterioare;
* art. 123 – 140, ale art. 142 - 153, art. 215 - 216 și ale art. 218 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020, republicată;

În conformitate cu prevederile:

* art. 5 lit. aa), ale art. 108 lit. a), ale art. 173 alin. (1) lit. c) și alin. 4 lit. a) și ale art. 349 – 351 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 874 - 875 din Legea privind Codul civil nr. 287/2009, republicată, cu modificările şi completările ulterioare;
* art. 35 alin. (2) din Legea educației fizice și sportului nr. 69/2000, cu modificările și completările ulterioare;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art.1. (1)** Se aprobă darea în folosință gratuită Federației Române de Baseball și Softball a suprafetei de 30.000 mp din imobilul–teren- proprietate publică a Județului Cluj, situat în Municipiul Cluj-Napoca, str. Borhanciului, identificat în Cartea funciară nr. 327855 Cluj-Napoca cu nr. cadastral 327855, în suprafață totală de 169.700 mp, având valoarea de inventar de 173.094.000 lei, identificat conform **anexei** care face parte integrantă din prezenta hotărâre.

**(2)** Bunul imobil care face obiectul dării în folosință gratuită va fi utilizat exclusiv în vederea amenajării unui teren de baseball necesar organizării unor competiții sportive, respectiv:

1. Transylvania Baseball Festival – 27 – 30 iulie 2023 – Turneu Internațional;
2. Campionat Național de Baseball – U15 – 15 – 17 septembrie 2023;
3. Campionat Național de Baseball – Seniori – 29 septembrie – 1 octombrie 2023.

**(3)** Durata acordării dreptului de folosință gratuită este de 3 luni în perioada 03.07.2023 – 03.10.2023.

**(4)** În termen de maxim 30 de zile de la intrarea în vigoare a prezentei hotărâri se va încheia procesul-verbal de predare-preluare a imobilului.

**(5)** Federația Română de Baseball și Softball va suporta toate cheltuielile aferente amenajării și întreținerii terenului pe durata dării în folosință gratuită, iar la finalizarea acesteia îl va readuce la starea inițială.

**(6)** Anexa nr. 1 la Hotărârea Consiliului Judeţean Cluj nr. 143/2008 privind însuşirea Inventarului bunurilor care alcătuiesc domeniului public al Judeţului Cluj, cu modificările şi completările ulterioare, se modifică corespunzător.

**Art. 2.** Cu punerea în aplicare a prevederilor prezentei hotărâri se încredinţează preşedintele Consiliului Judeţean Cluj, prin Direcţia Generală Buget-Finanţe, Resurse Umane și Direcţia de Administrare a Domeniului Public şi Privat a Judeţului Cluj.

**Art. 3.** Prezenta hotărâre se comunică, în termenul prevăzut de lege, Direcţiei Generale Buget-Finanţe, Resurse Umane; Direcţiei de Administrare a Domeniului Public şi Privat a Judeţului Cluj, precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi postare pe pagina de internet „www.cjcluj.ro".

**Contrasemnează:**

**PREŞEDINTE,**  **SECRETAR GENERAL AL JUDEŢULUI,**

**Alin Tișe Simona Gaci**

**Nr. 121 din 22 iunie 2023**

*Prezenta hotărâre a fost adoptată cu 32 de voturi “pentru”, fiind astfel respectate prevederile legale privind majoritatea de voturi necesară.*